Shrien Dewani: Uitspraak voorbehouShrien en Anni Dewani Die regters in Shrien Dewani se hofsaak, of hy aan Suid-Afrika uitgelewer gaan word, het hul uitspraak tot volgende jaar voorbehou, het die British Press Association Vrydag berig. Die regters is versoek om Dewani se uitlewering na Suid-Afrika te keer totdat hy geestelik gesond genoeg is om verhoor te word. Dewani appelleer teen ‘n besluit dat hy in Suid-Afrika verhoor moet word oor die moord op sy vrou, Anni, tydens hul wittebrood. Hy het tot dusver daarin geslaag om nie aan Suid-Afrika uitgelewer te word nie deur mediese redes soos depressie en post-traumatiese stres aan te voer. Lede van Anni se familie het Vrydag die hofverrigtinge in Londen bygewoon. Dewani word tans in ŉ hospitaal aangehou kragtens die Wet op Geestelike Gesondheid 1983. Sy volgende jaarlikse hersieningsdatum is Mei 2014. Anni (28) is in November 2010 in Kaapstad doodgeskiet toe die egpaar in ŉ taxi gery het. Drie mans is intussen skuldig bevind aan haar moord.